Nadeem Farooq (RV), 2012-08-20:
Tak, formand.
Det handler om at kende sin besøgelsestid, og det vil jeg skrive mig bag øret.
Højere beskæftigelse, flere job, bedre produktivitetsudvikling, gunstigere konkurrenceevne, økonomisk vækst, ja, skattereformen er skøn eliksir for den danske økonomi.
Dansk økonomi tørster efter de rette stimuli.
De danske virksomheder er begyndt at få bedre bundlinjer, og det er vi glade for, men virksomhederne afventer situationen.
Dansk økonomi har brug for, at virksomhederne sætter i gang igen, at de ansætter flere danskere.
Regeringen har med en kickstart, en energiaftale, et investeringsvindue og nu en skattereform allerede smurt hjulene i den danske økonomimaskine.
Nu skal maskinen op i gear igen.
Med skattereformen kommer vi et skridt tættere på at få genskabt optimismen og fremdriften i dansk økonomi.
Skattereformen er en vigtig del af regeringens økonomiske politik.
Skattereformen er et stort og nødvendigt skridt i retning af at skabe flere arbejdspladser, men skattereformen er ikke tilstrækkelig, forstået på den måde, at reformtempoet på ingen måde stopper med skattereformen.
Vi skal gøre mere for at styrke det danske erhvervsliv.
Vi skal gøre mere for at forbedre de danske virksomheders afsætningsmuligheder, og vi skal gøre mere for at sikre, at lavtuddannede og udsatte danskere ikke bliver fremtidens tabere i kampen om arbejdspladser.
For Radikale Venstre handler skattepolitik lige så meget om at åbne det danske arbejdsmarked op for flere danskere, som det handler om at skabe vækst og sikre et stærkere erhvervsliv, og når det kommer til stykket, hænger de to ting faktisk sammen.
Skattereformens formål er at øge gevinsten ved at være i job og ved at yde en ekstra arbejdsindsats.
Det er derfor, vi sætter ind på forskellige måder i indkomstskattesystemet.
Derfor vil det være sådan, at dem, der er i arbejde i hele den erhvervsaktive periode, simpelt hen stilles bedre med reformen.
Men der vil også være betydelig fremgang i bredeste forstand for de ledige, der kommer i arbejde, i kraft af reformens dynamiske effekter.
Den lavere skat på arbejde er i høj grad målrettet dem, som har lav- og mellemindkomster samt mellemindkomster i den gode ende.
Det er så især sidstnævnte, der i særlig grad vil få gavn af, at grænsen for topskat bliver sat op, og grænsen for topskat bliver jo sat op, i det omfang at det giver mest arbejdsudbud for pengene, mens topskatteprocenten forbliver uændret.
Med den historiske skatteaftale med Venstre og Konservative sænker vi skatten markant på arbejde.
Det kommer over 3 millioner danske lønmodtagere til gode, og bredere endda, når reformen får virkning.
Reformen lægger kimen til en stærkere dansk økonomi helt i tråd med regeringens oprindelige udspil.
Det, man jo glemmer, er, at den endelige skatteaftale, når man skærer alle mulige retoriske gloser væk, ligger meget tæt op ad regeringens oprindelige udspil.
Det forhøjede beskæftigelsesfradrag sikrer, at langt flere danskere kommer i beskæftigelse.
Og så er der andre ting.
Der er også et særligt jobfradrag for enlige forsørgere, men én ting, som jeg især gerne vil hæfte mig ved, er, at vi omsider får begravet iværksætterskatten, som er en reel væksthæmmer for spirende virksomheder.
Jeg kunne jo blive ved med at diske op med superlativerne, men jeg tror, at jeg holder her, og så ser jeg frem til en fortsat god debat og en god behandling videre i udvalget.